钦定古今图书集成/历象汇编/岁功典/第058卷 > 杂诗二首 张协
## 钦定古今图书集成/历象汇编/岁功典/第058卷 > 杂诗二首 张协

大火流坤维，白日驰西陆。浮阳映翠林，回飙扇绿竹。
飞雨洒朝兰，轻露栖丛菊。龙蛰暄气凝，天高万物肃。
弱条不重结，芳蕤岂再馥。人生瀛海内，忽如鸟过目。
川上之叹逝，前修以自勗。

金风扇素节，丹霞启阴期。腾云似涌烟，密雨如散丝。
寒花发黄釆，秋草含绿滋。闲居玩万物，离群恋所思。
案无萧氏牍，庭无贡公綦。高尚遗王侯，道积自成基。
至人不婴物，馀风足染时。